Egpaar binnekort gevonnis vir baba se dood, sibbe se mishandelingDie egpaar sal in Desember gevonnis word. (Foto: WMACA) Die stiefpa van twee jong kinders van Kempton Park het hulle sowat ses maande lank mishandel en misbruik. Die ma van die kinders het egter niks hieraan gedoen nie. Dít terwyl die egpaar se vyf maande oue baba gedurende die tydperk weens mishandeling dood is. Die egpaar sal nou in Desember gevonnis word nadat hulle skuldig bevind is aan die moord op hul baba, asook die mishandeling en misbruik van die vrou se twee kinders. Die mishandeling het tussen November 2017 en Februarie 2018 plaasgevind. Hul baba wat in Junie vanjaar gebore is, is sedertdien in familie se sorg geplaas. Miranda Jordan, stigtersdirekteur van die organisasie Women and Men Against Child Abuse (WMACA), sê die egpaar is in Julie vanjaar skuldig bevind aan 12 aanklagte wat verband hou met kindermishandeling. Dit sluit in verkragting, seksuele aanranding, ontvoering, aanranding met die doel om ernstig te beseer, poging tot moord en moord. Die vrou is egter nie skuldig bevind aan die aanklagte van verkragting en seksuele aanranding nie, maar wel as medepligtige aan seksuele aanranding. Die vrou se tienjarige dogter is gedurende die ses maande by verskeie geleenthede deur haar stiefpa verkrag terwyl haar broer (12) deur hul stiefpa fisiek mishandel is. Die hof het gehoor dat die dogter haar ma van die verkragting vertel het hoewel haar ma niks daaromtrent gedoen het nie. Die dogter het toe ’n maat by die skool van die verkragting vertel wat ’n onderwyser daarvan ingelig het. Dit het daartoe gelei dat ’n ondersoek na die egpaar van stapel gestuur is. Die ondersoek het aan die lig gebring dat die stiefpa ’n video geneem het van hoe hy die seun vasbind en mishandel waarna hy dié video aan die seun se ma gestuur het. Wéér het die ma nie opgetree nie. Die egpaar se vyf maande oue baba is boonop in Februarie 2018 dood nadat die pa haar só aangerand het dat sy later weens breinbeserings in ’n hospitaal beswyk het. “In die lig van die tydsbestek van ongeveer een tot ses uur voordat die baba na die hospitaal geneem is, kon die hof nie die moontlikheid uitskakel dat die ma van die beserings veroorsaak het wat tot die dood van die kind gelei het nie.” Jordan sê die betrokke saak dui op ’n afgryslike patroon van wat kinders aan die hand van hul ouers of versorgers verduur. “Ons sien te veel gevalle van kindermoord waar die ma haar rol as ’n maat vir die mishandelaar bo haar rol as ma vir die kinders kies. Die kwesbaarheid van kinders word nie betwis nie, en wanneer hulle niemand het om hulle veral in die vormingsjare te beskerm nie, is dit ’n tragedie.”